Un taller sobre la dona en la literatura, en l’activitats de Burjassot amb motiu del 25 N
2025-07-24

L’Ajuntament de Burjassot, a través de la regidoria d’Igualtat i Feminisme i de la Unitat d’Igualtat-Espai Dona ha tancat una àmplia programació per a commemorar, al llarg de novembre, el Dia Internacional de l’Eliminació de la Violència contra la Dona. Una de les primeres activitats programades és el taller ‘Elles, nosaltres i els seus llibres’, que tindrà lloc el 2 i el 3 de novembre. El taller és gratuït i les places són limitades per la qual cosa és important que les persones que desitgen assistir i participar en el taller s‘inscriguen, enviant un correu electrònic amb les seues dades personals a accionsocial@burjassot.es.

Impartit per la historiadora Chusa Esquerre i la coreògrafa Lola Eiffel, el taller ‘Elles, nosaltres i els seus llibres’ es planteja a partir del repertori de l’obra ‘Llibertat i Suïcidi. La lluita de les paraules’ de la companyia de dansa ‘Lola Eiffel Company’. Estructurat en dues sessions, es tracta d’un viatge pels llibres de tres escriptores capitals de la literatura contemporània com són Virgina Woolf, Alejandra Pizarnik i Sylvia Plath. Tres escriptores transgressores i brillants amb la ploma amb, almenys, dos denominadors comuns: les tres són profunds referents del feminisme i les tres van optar pel suïcidi per a posar punt i final a la seua existència. A través de l’anàlisi de les seues principals obres, però també de les seues circumstàncies personals i del context històric, social i polític en el qual van viure, el taller pretén llançar una mirada crítica a la contínua invisibilitat de la dona en la literatura, al llarg de la Història.

El taller es completarà amb una performance, en una certa manera protagonitzada per les persones que prèviament hagen assistit al taller. Una peça de dansa i expressió corporal que tindrà lloc el dissabte 4 de novembre, a les 12.30 h, en el Mercat Municipal l’Almara.